Hoekom is die wetenskapfiksie en fantasie genres so belangrik vir die Afrikaanse Taal? – Eben van Renen. | AFRIFIKSIE
Hoekom is die wetenskapfiksie en fantasie genres so belangrik vir die Afrikaanse Taal? – Eben van Renen.
Ja, ons het maar 'n klein taaltjie. Dit het ons geleer op skool. As jy 'n voorgeskrewe boek ontvang het, kon jy jouself maar staal vir die 'issues' wat verseker soos kartetse in jou gesig gaan ontplof. (Hierdie storie gaan oor 'n meisie wat seks met haar kêrel het omdat sy sukkel om haar ouers se huwelik wat besig is om te verbrokkel te verwerk, en daarna raak sy swanger en drink miergif. Jippie.) Terwyl jy daar sit in die klas en wonder hoekom al die Afrikaanse karakters in hierdie boeke altyd so rojaal opgemors is, sit jou Engelse tjommies in die klas langsaan en lees The Hobbit.
Nou, hier moet ek vir Juffrou gelyk gee. Ek ís trots op daardie skrywers. Ek lees, ten minste nou dat ek `n volwasse man is, gereeld gedigte en kortverhale. Ek is mal oor die manier hoe van ons beste woord meesters die taal kan laat sing en dans. Daar is ongelukkig iets wat kwel: Afrikaanse mense lees nie eintlik baie nie. En Afrikaanse mans en seuns lees omtrent niks behalwe die koerant en Playboy nie. As die Afrikaanse letterkunde `n huis is, is daar maar min Afrikaanssprekendes wat gereeld daar kom kuier. Die vraag is dan… hoekom? En wat het Afrikaanse wetenskapfiksie en fantasie daarmee uit te waai?
Kom ons kies 'n deur. A… speurverhale! Met my Chris Karstens boek in my hand loop ek deur die redelike stewige deur van 'Speurverhale' (verf op die kosyne is nog nat). Binne die huis is dit soos 'n doolhof. Die huis is lewendig, net soos 'n doolhof in 'n tuin. Kamers krimp en kamers groei. As mens eers binne is, kan jy na enige kamer gaan wat jy verkies. Die taal is jou huis en jy het die vryheid om dit te verken. As 'n leser eers binne is, gaan die Afrikaanse wêreld vir hom of haar oop.